**Projektas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL PRITARIMO PLUNGĖS RAJONO SAVIVALDYBĖS ADMINISTRACIJOS PROJEKTO „APSAUGOTO BŪSTO INFRASTRUKTŪROS PLĖTRA PLUNGĖS RAJONO SAVIVALDYBĖJE“ ĮGYVENDINIMUI**

2024 m. balandžio 25 d. Nr. T1-

Plungė

Vadovaudamasi Lietuvos Respublikos vietos savivaldos įstatymo 6 straipsnio 12 ir 14 punktais, 15 straipsnio 4 dalimi ir Regioninės pažangos priemonės Nr. 09-003-02-02-11 (RE) „Sumažinti pažeidžiamų visuomenės grupių gerovės teritorinius skirtumus“ finansavimo gairėmis, patvirtintomis 2023 m. birželio 30 d. Lietuvos Respublikos socialinės apsaugos ir darbo ministro įsakymu Nr. A1-439 „Dėl regioninės pažangos priemonės Nr. 09-003-02-02-11 (RE) „Sumažinti pažeidžiamų visuomenės grupių gerovės teritorinius skirtumus“ finansavimo gairių patvirtinimo“, Plungės rajono savivaldybės taryba nusprendžia:

1. Pritarti Plungės rajono savivaldybės administracijos projekto „Apsaugoto būsto infrastruktūros plėtra Plungės rajono savivaldybėje“ (toliau – Projektas) įgyvendinimui.
2. Užtikrinti nuosavą įnašo dalį ne mažiau kaip 15 proc. Projekto vertės visų tinkamų finansuoti Projekto išlaidų bei padengti netinkamas finansuoti, tačiau šiam Projektui įgyvendinti būtinas išlaidas, ir tinkamas išlaidas, kurių nepadengia Projekto finansavimas.
3. Užtikrinti Projekto tęstinumą 5 (penkerius) metus po Projekto įgyvendinimo pabaigos.
4. Įgalioti Plungės rajono savivaldybės administracijos direktorių, o jo nesant – Plungės rajono savivaldybės administracijos direktoriaus pavaduotoją, pasirašyti visus Projektui įgyvendinti reikalingus dokumentus.

Savivaldybės meras

SUDERINTA:

Savivaldybės meras Audrius Klišonis

Administracijos direktorius Dalius Pečiulis

Administracijos direktoriaus pavaduotoja Jovita Šumskienė

Savivaldybės tarybos posėdžių sekretorė Irmantė Kurmienė

Strateginio planavimo ir investicijų skyriaus vedėja Žaneta Vaitkuvienė

Teisės, personalo ir civilinės metrikacijos skyriaus vedėjas Vytautas Tumas

Finansų ir biudžeto skyriaus vedėja Daiva Mažeikienė

Socialinės paramos skyriaus vedėja Jolanta Puidokienė

Bendrųjų reikalų skyriaus kalbos tvarkytoja Simona Grigalauskaitė

Sprendimą rengė l. e. Strateginio planavimo ir investicijų skyriaus vedėjo pavaduotojo pareigas Ingrida Stanienė

**STRATEGINIO PLANAVIMO IR INVESTICIJŲ SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

**„DĖL PRITARIMO PLUNGĖS RAJONO SAVIVALDYBĖS ADMINISTRACIJOS PROJEKTO „APSAUGOTO BŪSTO INFRASTRUKTŪROS PLĖTRA PLUNGĖS RAJONO SAVIVALDYBĖJE“ ĮGYVENDINIMUI“**

2024 m. balandžio 5 d.

Plungė

**1. Parengto sprendimo projekto tikslai, uždaviniai.** Gauti Plungės rajono savivaldybės (toliau – Savivaldybė) tarybos pritarimą projekto „Apsaugoto būsto infrastruktūros plėtra Plungės rajono savivaldybėje“ (toliau – Projektas) įgyvendinimui. Užtikrinti nuosavą įnašo dalį ne mažiau kaip 15 proc. Projekto vertės visų tinkamų finansuoti Projekto išlaidų bei padengti netinkamas finansuoti, tačiau šiam Projektui įgyvendinti būtinas išlaidas, ir tinkamas išlaidas, kurių nepadengia Projekto finansavimas. Užtikrinti Projekto tęstinumą 5 (penkerius) metus po Projekto įgyvendinimo pabaigos. Įgalioti Savivaldybės administracijos direktorių, o jo nesant –Savivaldybės administracijos direktoriaus pavaduotoją, pasirašyti visus Projektui įgyvendinti reikalingus dokumentus.

VšĮ Centrinė projektų valdymo agentūra (toliau – CPVA) 2024 m. 04–06 mėn. numato skelbti kvietimą Nr. 28-404-P „Socialinių paslaugų prieinamumo gerinimas Telšių regione III“ Projekto įgyvendinimo plano (toliau – PĮP) teikimui. Projektų atrankos būdas – regioninis planavimas. Projekto vykdytojas – Savivaldybės administracija.

Apsaugotas būstas – tai socialinė paslauga, skirta iš dalies savarankiškiems suaugusiems asmenims su intelekto ir (ar) psichikos negalia, kuriems reikalinga minimali ar prevencinė pagalba. Ši paslauga suteikia galimybę gyventi bendruomenėje, o ne institucinėje globos įstaigoje.

Perėjimo nuo institucinės globos prie šeimoje ir bendruomenėje teikiamų paslaugų Telšių regiono žemėlapio[[1]](#footnote-1) duomenimis (toliau – Žemėlapis), dalis asmenų, turinčių proto ir (ar) psichikos negalią, gyvena Savivaldybėje veikiančiuose Stonaičių socialinės globos namuose (2021 m. pabaigos duomenimis – 153 asmenys). Šios socialinės globos įstaigos darbingo amžiaus gyventojų individualių poreikių vertinimas parodė, kad nemažai asmenų daliai reikalingos paslaugos ne institucijoje, jie galėtų naudotis apgyvendinimo apsaugotame būste ar grupinio gyvenimo namuose paslaugomis. Todėl tikslinga tokių paslaugų plėtra. Žemėlapyje taip pat identifikuota, kad Savivaldybėje dar yra apie 250 asmenų, turinčių intelekto ir psichikos negalią, kurie negauna paslaugų socialinės globos įstaigose, paslaugų poreikis nepatenkinamas, šiuos asmenis globoja artimieji. Reikalinga paslaugų šiai tikslinei grupei plėtra, siekiant, kad ateityje šiems asmenims neprireiktų institucinės globos.

Atsižvelgiant į tai, kas išdėstyta aukščiau, Projekto metu Plungės mieste planuojama įsigyti 5 vnt. dviejų kambarių butų apsaugoto būsto paslaugoms teikti. Butuose numatoma apgyvendinti 10 asmenų su intelekto ir (ar) psichikos negalia. Projekto metu taip pat planuojama įsigyti 5 butams baldus ir įranga.

**2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.** Sprendimo projektu nebus keičiamas įstatymo nuostatomis įtvirtintas teisinis reguliavimas.

**3. Kodėl būtina priimti sprendimą, kokių pozityvių rezultatų laukiama.** Priėmus sprendimą bus pritarta įgyvendinti Projektą ir bus galima teikti PĮP CPVA Projekto finansavimui gauti. Įgyvendinus Projektą bus prisidėta prie Institucinės globos pertvarkos įgyvendinimo, išplėtotos trūkstamos apsaugoto būsto paslaugos bei jų infrastruktūra asmenims su intelekto ir (ar) psichikos negalia Savivaldybėje.

**4. Lėšų poreikis ir finansavimo šaltiniai.**

Pagal finansavimo gaires didžiausia galima Projekto finansuojamoji dalis sudaro 85 proc. visų tinkamų finansuoti Projekto išlaidų, nuosavo įnašo dalis – 15 proc.

Bendra Projekto vertė 500 000,00 Eur, iš kurių:

425 000,00 Eur – ES finansavimo lėšos,

75 000,00 Eur – Savivaldybės biudžeto lėšos.

**5. Pateikti kitus sprendimui priimti reikalingus pagrindimus, skaičiavimus ar paaiškinimus.** Nėra.

**6. Pateikti sprendimo projekto lyginamąjį variantą, jeigu teikiamas sprendimo pakeitimo projektas.** Nėra.

**7. Sprendimo projekto antikorupcinis vertinimas.** Nėra.

**8. Nurodyti, kieno iniciatyva sprendimo projektas yra parengtas.** Savivaldybės administracijos iniciatyva.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.** Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.** Strateginio planavimo ir investicijų skyriui.

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.). Nėra.

**12.** **Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* | *Taip* |  |
| *Finansams* | *Taip* |  |
| *Socialinei aplinkai* | *Taip* |  |
| *Viešajam administravimui* |  | *Nėra* |
| *Teisinei sistemai* |  | *Nenumatomas* |
| *Kriminogeninei situacijai* |  | *Nenumatomas* |
| *Aplinkai* |  | *Nėra* |
| *Administracinei naštai* |  | *Nenumatomas* |
| *Regiono plėtrai* | *Teigiamas* |  |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

L. e. Strateginio planavimo ir investicijų skyriaus vedėjos pavaduotojo pareigas Ingrida Stanienė

1. https://pertvarka.lt/dokumentai/intitucines-globos-pertvarkos-regioniniai-zemelapiai/ [↑](#footnote-ref-1)